הקהילה הכלכלית של מדינות מערב אפריקה

הקהילה הכלכלית של מדינות מערב אפריקה (באנגלית: Economic Community of West African States, בראשי תיבות: ECOWAS) היא איחוד כלכלי של 15 מדינות במערב אפריקה. האיחוד הוקם ב-1975. נכון ל-2015 היה שטח המדינות החברות בו 5.11 מיליון קילומטר רבוע ואוכלוסייתן מנתה יחד למעלה מ-349 מיליון נפש. נכון ל-2023 האוכלוסייה עומדת על כ-400 מיליון בני אדם. אוכלוסיית מדינות הקהילה דוברות שלוש שפות – אנגלית, צרפתית ופורטוגזית. מטה הקהילה ממוקם בעיר אבוג'ה, בירת ניגריה.

הקהילה היא אחד הגושים האזוריים הכלולים בקהילה הכלכלית האפריקאית.

המדינות החברות
המדינות החברות בקהילה משתייכות לשני גושים אזוריים ולהן מושבים בפרלמנט הקהילה על פי גודל אוכלוסייתן. כולן פרט לאחת (כף ורדה) משתייכות לאחד משני איחודים מונטריים במסגרת הקהילה, כמפורט להלן:

 מדינה  אזור  שפה  מושביםבפרלמנט הקהילה  חברת האיחוד הכלכליוהמונטרי של מערב אפריקה  חברת האזורהמונטרי המערב אפריקאי   B  צרפתית  5  +    B  צרפתית  6  +    B  אנגלית  8    +   A  צרפתית  6    +   A  פורטוגזית  5  +    A  אנגלית  5    +   B  צרפתית  7  +    B  צרפתית  5  +    A  פורטוגזית  5      A  אנגלית  5    +   A  צרפתית  6  +    B  צרפתית  6  +    B  אנגלית  35    +   A  אנגלית  5    +   A  צרפתית  6  + 

מטרות
מטרת הקהילה היא לקדם את חברותיה לקראת סיפוק צרכים כלכלי עצמי קולקטיבי וזאת על ידי יצירת בלוק כלכלי גדול שבו ישרור איחוד כלכלי ומסחרי.

הקהילה משמשת גם במסגרת לשמירת שלום באזורה, על ידי שיגור כוח צבאי ובו יחידות צבא של חברותיה לשם התערבות במצבים של אי שקט פוליטי במדינות החברות.

היסטוריה
הקהילה נוסדה ב-28 במאי 1975 עם חתימת אמנת לאגוס (בניגריה). גרסה מתוקנת של האמנה נחתמה ב-24 ביולי 1993 בעיר קוטונו שבבנין. כמו כן נחתמו מספר פרוטוקולים לשינוי והוספת הוראות שונות לאמנת היסוד.

14 מתוך 15 המדינות החברות הנוכחיות הצטרפו לקהילה עם יסודה ב-1975. כף ורדה הצטרפה לקהילה ב-1977.

מאוריטניה דוברת הערבית הצטרפה לקהילה ב-1975 אך פרשה ממנה ב-2000. ב-2017 חתמה מאוריטניה הסכם לקבלת מעמד של חברות חלקית בקהילה.

ב-2017 הגישה מרוקו בקשה להצטרף כחברה לקהילה. בהמשך אותה שנה הסכימה ועידת ראשי מדינות הקהילה לקבל את הבקשה.

בית הדין של הקהילה הוקם ב-1991 והחל לפעול ב-1996.

הקהילה מפעילה כוחות שמירת שלום צבאיים במסגרת קבוצת הפיקוח של הקהילה (ECOMOG). מרבית הכוחות הצבאיים שמפעילה הקבוצה הם ניגריים, יחד עם כוחות קנים ממדינות אחרות בקהילה. כוחות שמירת שלום של הקהילה פעלו בחמישה מקרים – בחוף השנהב ב-2003, בליבריה ב-2003, בגינאה-ביסאו ב-2012, במאלי ב-2013 ובגמביה ב-2017.

ביוני 2017 השתתף ראש ממשלת ישראל בנימין נתניהו בוועידת ECOWAS השנתית אשר התקיימה במונרוביה בירת ליבריה.

בתחילת שנות העשרים של המאה ה-21, בורקינה פאסו ומאלי הושעו מהארגון בעקבות הפיכות צבאיות בשטחיהן.

ניז'ר, מאלי ובורקינה פאסו מכריזות כי הן עוזבות את הארגון ב-28 בינואר 2024, אירוע חסר תקדים מאז הקמת ECOWAS, בטענה במיוחד לחוסר עזרה מהארגון לנוכח הטרור והאשימו אותו בהיותו תחת השפעה של מעצמות זרות.

מוסדות הקהילה
 נציבות – הגוף המבצע של הקהילה (נקרא מזכירות עד 2007). בראשה עומד יושב ראש הנבחר לתקופת כהונה של ארבע שנים. בראש מועצת ראשי מדינות הקהילה עומד אחד מהם, הנבחר לנשיא לתקופה של שנה אחת.
 פרלמנט – כולל 115 מושבים, המחולקים בין המדינות החברות על פי היחס בין גודל אוכלוסיותיהן. בראש הפרלמנט עומד יושב ראש.
 בית דין – מכהנים בו שבעה שופטים שכל אחד מהם נבחר לתקופת כהונה של ארבע שנים. בית הדין מכריע בסכסוכים בין המדינות החברות אודות פרשנות אמנת היסוד שלה. בית הדין גם מספק לנציבות חוות דעת בנושאים משפטיים. פרוטוקול לאמנת היסוד שנחתם ב-2005 הסמיך את בית הדין לדון גם בטענות להפרת זכויות אדם על ידי המדינות החברות, ודיונים בנושא זה הפכו לעיקר עבודתו של בית הדין.
 בנק להשקעות ולפיתוח (EBID)
 ארגון בריאות (WAHO)
 קבוצת הפעולה הבין ממשלתית למאבק בהלבנת כספים ובטרור פיננסי (GIABA)

איחודים מונטריים
הקהילה כוללת שני גושים מונטריים:
האיחוד הכלכלי והמונטרי של מערב אפריקה – שמונה מדינות שרובן דוברות צרפתית, שלהן איחוד מטבע ואיחוד מכסים. הגוש נוסד ב-1994 על מנת לאזן את כוחן הכלכלי הדומיננטי של חברות הקהילה הדוברות אנגלית. המטבע הנוהג בהן הוא פרנק מערב אפריקאי (CFA franc), אשר שערו קבוע ביחס לאירו בגיבוי כלכלי של צרפת.
האזור המונטרי המערב אפריקאי – גוש של שש מדינות שרובן דוברות אנגלית, אשר נוסד בשנת 2000. למדינות בגוש זה תוכנית לאמץ מטבע אחיד בשם Eco.

קישורים חיצוניים



 אתר הפרלמנט
 אתר קבוצת הפעולה הבין ממשלתית למאבק בהלבנת כספים ובטרור פיננסי


הערות שוליים

קטגוריה:ארגונים בין-לאומיים אזוריים
קטגוריה:מערב אפריקה
קטגוריה:אפריקה: כלכלה
קטגוריה:בנין
קטגוריה:בורקינה פאסו: כלכלה
קטגוריה:גאנה
קטגוריה:גינאה: כלכלה
קטגוריה:גינאה ביסאו: פוליטיקה
קטגוריה:גמביה
קטגוריה:חוף השנהב: כלכלה
קטגוריה:טוגו
קטגוריה:כף ורדה: כלכלה
קטגוריה:ליבריה: כלכלה
קטגוריה:מאלי
קטגוריה:ניז'ר: כלכלה
קטגוריה:ניגריה: כלכלה
קטגוריה:סיירה לאון: כלכלה
קטגוריה:סנגל: כלכלה
קטגוריה:משקיפים בעצרת הכללית של האומות המאוחדות